Pokiaľ ide o základné práva, Čierna Hora má vo veľkej miere zavedený legislatívny a inštitucionálny rámec a dosiahla určitý pokrok pri plnení záväzkov stanovených v medzinárodných nástrojoch a právnych predpisoch v oblasti základných práv. Z hľadiska účinného vykonávania však pretrvávajú problémy. Ďalej sa musí zlepšovať účinnosť vyšetrovaní týkajúcich sa nadmerného používania násilia zo strany orgánov presadzovania práva a trestných činov z nenávisti. Rôzne formy diskriminácie a ťažkosti pri presadzovaní svojich práv v správnych a súdnych konaniach naďalej zažívajú zraniteľné skupiny, medzi ktoré patria Rómovia a Egypťania, a osoby so zdravotným postihnutím. Ženy naďalej zažívajú nerovnosť pri účasti na politickom a verejnom živote, ako aj pri prístupe k zamestnaniu a hospodárskym príležitostiam. Závažným problémom zostáva rodovo motivované násilie a násilie páchané na deťoch. Naďalej stúpal počet etnických a nábožensky motivovaných útokov, trestných činov z nenávisti a nenávistných prejavov. Odporúčania z minulého roka Čierna Hora splnila len čiastočne. Naďalej je potrebné zlepšiť prístup k spravodlivosti, a to najmä pre zraniteľné skupiny. Zmeny zákona o slobode náboženského vyznania a vierovyznania sa prijali po obmedzených a nie úplne inkluzívnych konzultáciách s náboženskými komunitami.

Zloženie súčasného parlamentu je v dejinách Čiernej Hory bezprecedentné. V otázkach reforiem súvisiacich s EÚ by sa parlament mal pokúsiť dosiahnuť široký konsenzus naprieč politickým spektrom, čo je základným predpokladom toho, aby krajina napredovala na svojej ceste do EÚ. Je jasné, že aktívna a konštruktívna účasť všetkých strán je predpokladom posilnenia parlamentnej zodpovednosti, dohľadu nad výkonnou mocou, demokratickej kontroly, zlepšenia kvality právnych predpisov a menovania na kľúčové posty. Parlament zatiaľ nedokázal na účely menovania do dôležitých súdnych funkcií zabezpečiť požadovanú dvojtretinovú väčšinu, a preto sa kľúčové funkcie v justícii naďalej obsadzujú ad interim.

Vládnuca väčšina často iniciovala alebo schvaľovala právne predpisy prostredníctvom zrýchleného konania, a to bez potrebných verejných konzultácií a bez náležitého zohľadnenia požiadaviek na pristúpenie k EÚ. Parlament musí preukázať v praxi svoje odhodlanie realizovať program reforiem EÚ pre Čiernu Horu a zlepšiť koordináciu s vládou v oblasti legislatívnych iniciatív. Parlament by mal posilniť profesionálnu a odbornú spôsobilosť svojich administratívnych zamestnancov a zlepšovať zastúpenie žien v politike.

Pokiaľ ide o politické kritériá, sledované obdobie sa vyznačovalo napätím a nedôverou medzi politickými subjektmi. Výrazná polarizácia medzi novou vládnucou väčšinou a opozíciou pretrvávala počas roka 2020 a zintenzívnila sa v povolebnom období. Vyhrotené vzťahy a nedôvera viedli k častým eskaláciám a ešte viac prehĺbili politické rozpory, a to aj v rámci vládnucej väčšiny. Parlamentné voľby viedli k zmene vládnej koalície a transformovali dynamiku medzi orgánmi štátu, pričom poukázali na potrebu hľadať v novom politickom prostredí rovnováhu, a to aj v otázkach týkajúcich sa náboženských komunít a etnického pôvodu, ktoré v sledovanom období dominovali politickému programu. V dôsledku napätia medzi výkonnou a zákonodarnou mocou sa spomalilo reformné úsilie. Parlament v decembri 2020 zvolil 42. vládu Čiernej Hory, pričom sa výrazne znížil počet ministerstiev. Ide o prvú vládu Čiernej Hory, ktorú tvoria zväčša odborníci bez politickej príslušnosti.

Legislatívny a inštitucionálny rámec Srbska na zaistenie dodržiavania základných práv je vo všeobecnosti zavedený. Musí sa však zabezpečiť jeho konzistentné a účinné vykonávanie. Treba posilniť inštitúcie pre ľudské práva a zaručiť ich nezávislosť, a to aj pridelením nevyhnutných finančných a ľudských zdrojov. Pokiaľ ide o slobodu prejavu, obmedzený pokrok sa dosiahol prijatím a začatím vykonávania obmedzeného počtu opatrení v rámci akčného plánu týkajúceho sa mediálnej stratégie. Naďalej však pretvárali slovné útoky voči novinárom zo strany vysokopostavených verejných činiteľov a prípady vyhrážok a násilia naďalej vzbudzujú znepokojenie. Väčšina združení médií vystúpila v marci 2021 zo skupiny pre bezpečnosť novinárov odvolávajúc sa na nenávistné prejavy a očierňujúce kampane vedené proti novinárom a zástupcom občianskej spoločnosti, a to aj zo strany predsedu poslaneckého klubu vládnucej strany v parlamente. K týmto slovným útokom dochádzalo v parlamente aj po prijatí kódexu správania v decembri 2020. V praxi sa musí ešte viac posilniť celkové prostredie umožňujúce uplatňovanie slobody prejavu bez prekážok.

V boji proti organizovanej trestnej činnosti dosiahlo Srbsko určitú úroveň pripravenosti. Počas sledovaného obdobia sa dosiahol obmedzený pokrok. Srbsko ešte musí dosiahnuť presvedčivé výsledky v oblasti účinného vyšetrovania, trestného stíhania a právoplatných odsúdení v prípadoch závažnej a organizovanej trestnej činnosti vrátane finančných vyšetrovaní vedúcich k výsledkom v oblasti zmrazenia a konfiškácie majetku pochádzajúceho z trestnej činnosti. Počet usvedčení za organizovanú trestnú činnosť sa v porovnaní s rokom 2019 znížil. Srbsko by malo prejsť od prístupu založeného na prípadoch k stratégii proti organizáciám a namiesto zameriavania sa na prípady nízkeho alebo mierneho významu by sa malo sústrediť na prípady týkajúce sa vysokopostavených osôb s cieľom rozkladať veľké a medzinárodne rozšírené organizácie a zaisťovať majetok.

Pokiaľ ide o boj proti korupcii, Srbsko dosiahlo určitú úroveň pripravenosti. Počas sledovaného obdobia sa dosiahol obmedzený pokrok. Pokiaľ ide o predchádzanie korupcii, Skupina štátov proti korupcii pri Rade Európy (GRECO) dospela k záveru, že jej odporúčania týkajúce sa Úradu pre predchádzanie korupcii sa v uspokojivej miere splnili. Toto odporúčanie sa týkalo potreby primeraného stupňa nezávislosti a finančných a personálnych zdrojov, ako aj rozširovania právomocí úradu. Srbsko musí ešte prijať novú stratégiu a súvisiaci akčný plán v oblasti boja proti korupcii a vytvoriť účinný koordinačný mechanizmus na uvedenie politických cieľov v oblasti predchádzania korupcii a potláčania korupcie do praxe a na účinný boj proti korupcii. Počet obvinení a počet prvostupňových odsúdení v prípadoch korupcie na vysokej úrovni sa v porovnaní s predchádzajúcimi rokmi ďalej znižoval. Srbsko by malo zintenzívniť svoje úsilie pri riešení týchto nedostatkov a posilniť predchádzanie korupcii a potláčanie korupcie.

Srbský justičný systém dosahuje určitú úroveň pripravenosti. Počas sledovaného obdobia sa dosiahol obmedzený pokrok. Ústavná reforma justície bola opätovne spustená v decembri 2020 a má sa dokončiť do konca roka 2021. Systém menovania do súdnych funkcií a hodnotenia práce sudcov a prokurátorov sa musí po prijatí ústavných zmien dôkladne zrevidovať, aby sa umožnil nábor a kariéra v justícií založené na zásluhách, keďže súčasný právny rámec neposkytuje dostatočné záruky pred možným politickým vplyvom na justíciu.

Pokiaľ ide o politické kritériá, srbský parlament a politické sily sa naďalej zapájali do medzistraníckeho dialógu vedeného Európskym parlamentom s cieľom dosiahnuť široký konsenzus naprieč politickým spektrom v otázkach reforiem súvisiacich s EÚ, čo je základným predpokladom toho, aby krajina napredovala na svojej ceste do EÚ. Počas sledovaného obdobia však bola politická scéna naďalej polarizovaná. V záujme úspešného dokončenia procesu sa musia všetci politickí aktéri konštruktívne a v dobrej viere angažovať a vykonávať opatrenia stanovené sprostredkovateľmi z Európskeho parlamentu aj srbského parlamentu v septembri 2021 počas medzistraníckeho dialógu.

Pokiaľ ide o tematický blok vonkajšie vzťahy, Čierna Hora pokračovala v úplnom zosúlaďovaní so všetkými stanoviskami spoločnej zahraničnej a bezpečnostnej politiky Únie, ako aj s vyhláseniami a spoločnými pozíciami EÚ. Zároveň pokračovala vo vykonávaní opatrení v rámci spoločného regionálneho trhu založeného na pravidlách EÚ, a to vrátane spolupráce v rámci CEFTA a Rady pre regionálnu spoluprácu. Zosúladením s integritou Rímskeho štatútu by sa umožnilo predbežné uzavretie zostávajúcej otvorenej kapitoly 31 v rámci tohto tematického bloku.

Tematický blok zdroje, poľnohospodárstvo a súdržnosť tvoria politiky prepojené so štrukturálnymi fondmi a investičnými fondmi EÚ, ako aj s rozvojom kapacít na prevzatie zodpovedností budúceho členského štátu Únie. Pokrok sa dosiahol v oblasti poľnohospodárstva, potravinárstva a rybárstva, regionálnej politiky a štrukturálnych investícií, finančných a rozpočtových ustanovení a riadenia vlastných zdrojov. Čierna Hora by sa mala teraz zamerať na: vykonávanie programu IPARD, poľnohospodárstvo a rozvoj vidieka, ako aj na rybárstvo, modernizáciu potravinárskych zariadení a kontrolu bezpečnosti potravín, požiadavky politiky súdržnosti EÚ, kapacitu na vykonávanie programov nepriameho riadenia v rámci IPA a pravidlá riadenia systému vlastných zdrojov.

Tematický blok konkurencieschopnosť a inkluzívny rast má významné prepojenie s programom hospodárskej reformy Čiernej Hory. Pokrok sa dosiahol v oblasti kontroly tabaku; dôchodkov; politiky v oblasti priemyslu, inteligentnej špecializácie, odborného vzdelávania a prípravy, ako aj v oblasti uľahčenia obchodu. Pokiaľ ide o hospodársku a menovú politiku, prebiehajú práce na vykonávaní akčného plánu na zosúladenie s acquis EÚ. Čierna Hora by sa mala teraz zamerať na: nezávislosť sektora médií; DPH, spotrebné dane a priame zdaňovanie, na koordináciu hospodárskych a menových otázok; pracovné právo a antidiskriminačné právo, bezpečnosť pri práci; politiku v oblasti priemyslu, na výskum a inovácie, vzdelávanie a odbornú prípravu, ako aj na počítačový tranzitný systém, ktorý je kompatibilný so systémom EÚ.

Pokiaľ ide o dobré susedské vzťahy a regionálnu spoluprácu, Čierna Hora sa naďalej konštruktívne usilovala o udržiavanie bilaterálnych vzťahov s ostatnými krajinami zapojenými do procesu rozširovania a so susednými členskými štátmi EÚ, hoci bilaterálne vzťahy so Srbskom boli poznačené napätím, keďže došlo k zintenzívneniu nacionalistickej rétoriky. Čierna Hora je vo všeobecnosti aktívnym účastníkom regionálnej spolupráce.

Pokiaľ ide o predchádzanie korupcii a boj proti korupcii, Severné Macedónsko dosiahlo určitú úroveň pripravenosti, resp. je mierne pripravené. Určitý pokrok sa v krajine dosiahol konsolidáciou výsledkov v oblasti vyšetrovania, trestného stíhania a prerokúvania viacerých prípadov korupcie, a to aj na vysokej úrovni, ako aj posilnením jej inštitucionálneho rámca, najmä pokiaľ ide o Štátnu komisiu pre predchádzanie korupcii a prokurátora pre organizovaný zločin a korupciu. Parlament v apríli 2021 prijal národnú stratégiu na predchádzanie korupcii a konfliktu záujmov na obdobie 2021 – 2025 a súvisiaci akčný plán, ktorým sa posilňuje záväzok krajiny predchádzať korupcii a postihovať korupčné správanie. Pokračoval posun v prípadoch, ktoré začal bývalý Úrad špeciálnej prokuratúry, čo viedlo k stanoveniu zodpovednosti za nezákonné odpočúvania. Viacero prípadov dospelo k prvostupňovým rozsudkom, pričom sa na základe vyšetrovacieho materiálu bývalého Úradu špeciálnej prokuratúry otvorili nové prípady. Štátna komisia pre predchádzanie korupcii bola pri predchádzaní korupcii aktívna a otvorila niekoľko prípadov vrátane tých, ktoré sa týkajú vysokopostavených verejných činiteľov. Štátna komisia získala nové priestory. Naďalej by sa však malo vyvíjať úsilie na zlepšenie jej fungovania, najmä pridelením dodatočných finančných zdrojov na nábor odborníkov.

Justičný systém Severného Macedónska dosiahol určitú úroveň pripravenosti, resp. je mierne pripravený. Určitý pokrok sa dosiahol vo vykonávaní stratégie reformy justície, pričom sa ďalej zohľadnili odporúčania Benátskej komisie a skupiny vedúcich odborníkov, ktoré sa týkajú systémových otázok právneho štátu. Na zabezpečenie systematického vykonávania aktualizovaného akčného plánu stratégie reformy justície a stratégií v oblasti ľudských zdrojov týkajúcich sa justície a prokuratúry je potrebné vynaložiť ďalšie úsilie. Justičné orgány pokračujú v uplatňovaní nových pravidiel menovania, povyšovania, disciplinárneho posudzovania a odvolávania sudcov a prokurátorov. Prijala sa väčšina vykonávacích právnych predpisov novelizovaného zákona o rade prokurátorov. Je dôležité, aby sa pokračovalo vo vykonávaní právneho rámca a strategických plánov týkajúcich sa reformy súdnej rady a rady prokurátorov. Novým návrhom zákona o akadémií sudcov a prokurátorov by sa mala akadémia zachovať ako jediný vstupný bod pre justíciu a prokuratúru, pričom by sa ním mal zabezpečiť spravodlivý a transparentný prístup k týmto povolaniam.

Pokiaľ ide o reformu verejnej správy, Severné Macedónsko je mierne pripravené. Určitý pokrok sa dosiahol v súvislosti s dokončením horizontálneho funkčného preskúmania štátnej správy. Je dôležité, aby horizontálne funkčné preskúmanie prijala vláda. Odporúčania sa vydali pre novú organizáciu štátnych správnych orgánov s lepším stanovovaním zodpovednosti. Tieto odporúčania sa musia začleniť do príslušných právnych predpisov, ktoré by sa mali prijať a vykonať. V Severnom Macedónsku v súčasnosti prebieha preskúmanie legislatívneho rámca v oblasti riadenia ľudských zdrojov prostredníctvom revízie zákona o administratívnych zamestnancoch a zákona o verejných zamestnancoch a zavádza sa nový zákon o službách vyššieho manažmentu. Novým rámcom by sa malo zlepšiť riadenie ľudských zdrojov v celej správe a prispieť k zabezpečeniu lepšieho dodržiavania zásad pre prijímanie, povyšovanie a prepúšťanie pracovníkov na základe zásluh, a to aj na úrovni vyššieho manažmentu. Boli predstavené monitorovacie správy o vykonávaní stratégie reformy verejnej správy a programu reformy riadenia verejných financií. Štátna komisia pre predchádzanie korupcie sa naďalej zaoberala obvineniami z protežovania príbuzných a známych a politického ovplyvňovania pri obsadzovaní funkcií vo verejnom sektore, ako aj pri procese vymenúvania členov dozorných a správnych rád. Je potrebné, aby na jej zistenia a odporúčania systematicky nadviazali príslušné inštitúcie.

Opozičné strany sa naďalej aktívne angažovali v parlamente a pri niektorých príležitostiach podporili kľúčové zákony týkajúce sa EÚ. Činnosť parlamentu však spomaľovala politická polarizácia, ktorá príležitostne vplývala na jeho bežné funkcie, keďže na situáciu mala vplyv aj pandémia ochorenia COVID-19. Treba vyvinúť úsilie na posilnenie úlohy parlamentu ako fóra na konštruktívny politický dialóg, najmä pokiaľ ide o program reforiem EÚ. Parlament pokračoval vo vykonávaní svojich legislatívnych funkcií. Mimoriadne opatrne by sa malo postupovať pri používaní zrýchleného konania, ktoré sa musí obmedzovať, aby sa zabezpečilo účinné preskúmanie a konzultácie súvisiace s právnymi predpismi. Parlament pokračoval vo vykonávaní riadneho dohľadu nad výkonnou mocou. Návrhy vnútornej reformy parlamentu, dohodnutej na začiatku roka 2020 počas tretieho kola nástroja „dialóg Jeana Monneta“, zatiaľ neboli zavedené. Pokračovalo sa v stanovovaní trestnej zodpovednosti osôb, ktoré zorganizovali útok na parlament 27. apríla 2017 alebo pri ňom spáchali násilie, a to aj prostredníctvom prvostupňových rozsudkov. Vláda musí zachovať dynamiku reforiem a namiesto spúšťania sporadických nových iniciatív sa musí zamerať na vykonávanie existujúceho právneho rámca. Včasné a podstatné vykonávanie programu reforiem si vyžaduje nepretržitú podporu spoločnosti ako celku. Vzťahy medzi jednotlivými etnikami zostali stabilné a pokračovalo sa vo vykonávaní Ochridskej rámcovej dohody.

Pokiaľ ide o politické kritériá, Severné Macedónsko pokračovalo v úsilí o posilňovanie demokracie a zásad právneho štátu vrátane aktivovania existujúceho systému bŕzd a protiváh a prostredníctvom osvetovej činnosti o kľúčových politických a legislatívnych otázkach. Krajina preukázala svoje odhodlanie dosiahnuť ciele v kľúčových oblastiach základných otázok, a to aj prostredníctvom programu „Europe at Home“ a „Akčného plánu 21“ na boj proti korupcii. Prvé kolo komunálnych volieb sa uskutočnilo 17. októbra. Úrad pre demokratické inštitúcie a ľudské práva Organizácie pre bezpečnosť a spoluprácu v Európe (OBSE/ODIHR) vyslal do krajiny volebnú pozorovateľskú misiu. Obmedzený pokrok sa počas sledovaného obdobia dosiahol pri riešení nesplnených odporúčaní zo strany OBSE/ODIHR a Benátskej komisie. Stále je potrebné včas a inkluzívnym spôsobom dokončiť komplexné preskúmanie volebných právnych predpisov a prijatie príslušných zákonov.

Srbsko naďalej významne pomáhalo pri riadení zmiešaných migračných tokov smerujúcich do EÚ tým, že zohrávalo aktívnu a konštruktívnu úlohu a účinne spolupracovalo so susediacimi krajinami a členskými štátmi EÚ. Takisto naďalej účinne vykonávalo stratégiu integrovaného riadenia hraníc a svoj akčný plán.

Pokiaľ ide o tematický blok vonkajšie vzťahy, všeobecné prístupy Srbska pri zosúlaďovaní so spoločnou zahraničnou a bezpečnostnou politikou EÚ sa viac-menej nezmenili. Viacero opatrení Srbska bolo v rozpore s pozíciami EÚ v oblasti zahraničnej politiky. Miera zosúladenia Srbska s príslušnými vyhláseniami vysokého predstaviteľa v mene EÚ a s rozhodnutiami Rady dosahovala v roku 2020 úroveň 56 %, do augusta 2021 sa však zvýšila na 61 %. Srbsko sa naďalej zapájalo do misií a operácií krízového riadenia EÚ v rámci spoločnej bezpečnostnej a obrannej politiky. V oblasti finalizácie prístupových rokovaní so Svetovou obchodnou organizáciou sa nedosiahol žiaden konkrétny pokrok.

Tematický blok zdroje, poľnohospodárstvo a súdržnosť tvoria politiky prepojené so štrukturálnymi fondmi EÚ a s rozvojom kapacít na prevzatie zodpovedností budúceho členského štátu Únie. Patria sem aj niektoré kľúčové oblasti politiky nevyhnutné na zabezpečenie udržateľných potravinových systémov a na pomoc vidieckym komunitám pri ich rozvoji a hospodárskej diverzifikácii. Srbsko dosiahlo pokrok v oblasti bezpečnosti potravín náborom zamestnancov do národných referenčných laboratórií a vypracovaním akčného plánu v oblasti rybárstva; v oblasti finančných a rozpočtových ustanovení, pokiaľ ide o riadenie vlastných zdrojov; a v oblasti regionálnej politiky, pokiaľ ide o finančné riadenie.

Pokiaľ ide o dobré susedské vzťahy a regionálnu spoluprácu, Srbsko sa vo všeobecnosti naďalej usilovalo udržiavať bilaterálne vzťahy s ostatnými krajinami zapojenými do procesu rozširovania a so susednými členskými štátmi EÚ. Vzťahy s Čiernou Horou však boli poznačené pretrvávajúcim napätím. Srbsko sa vo všeobecnosti aktívne podieľa na regionálnej spolupráci.

Osobitný útvar pre boj proti korupcii a organizovanej trestnej činnosti (SPAK), ktorý zahŕňa Úrad špeciálnej prokuratúry (SPO) a Národný úrad pre vyšetrovanie (NBI), už vykonáva svoju činnosť – čo bolo podmienkou pre prvú MVK, ktorá je aj naďalej splnená. Hoci sa v rozpočte na rok 2021 predpokladá vymenovanie 20 prokurátorov, Úrad špeciálnej prokuratúry dosiahol prvý cieľ vymenovaním 15 prokurátorov vrátane hlavného špeciálneho prokurátora. Výsledkom prvého kola náboru do Národného úradu pre vyšetrovanie bolo vymenovanie 28 vyšetrovateľov, ktorí po intenzívnom programe odbornej prípravy už vykonávajú svoju činnosť. Druhé kolo náboru dodatočných 32 vyšetrovateľov sa začalo v apríli 2021 a jeho ukončenie sa očakáva do konca tohto roka.

Justičný systém Albánska je takisto mierne pripravený. Albánsko pokračovalo vo vykonávaní komplexnej reformy justície, pričom sa v tejto oblasti dosiahol solídny pokrok. Predovšetkým sa na konci roka 2020 dosiahol dôležitý míľnik, a to vymenovaním troch nových sudcov Ústavného súdu. Ústavný súd so siedmimi sudcami vo funkcii opätovne nadobudol minimálne kvórum šiestich členov, ktoré je nevyhnutné na konanie plenárnych zasadnutí, stal sa teda plne funkčným a spĺňa zostávajúcu súvisiacu podmienku pre prvú MVK, ktorá je aj naďalej splnená. Ústavný súd začal v plnom rozsahu vykonávať svoje funkcie vrátane rozhodovania o ústavnoprávnych sporoch medzi štátnymi inštitúciami v súvislosti s príslušnými kompetenciami. Pokrok sa dosiahol aj v súvislosti s vymenovaniami do funkcie sudcu na najvyššom súde. Najvyšší súd opätovne nadobudol svoju uznášaniaschopnosť v marci 2020. Po tom, čo Vysoká súdna rada v marci a v júli 2021 povýšila šiestich nových sudcov, dosiahol najvyšší súd počet deväť sudcov, čím sa stal plne funkčným – čo bolo podmienkou pre prvú MVK, ktorá je aj naďalej splnená. Očakávajú sa ďalšie vymenovania do funkcie sudcu na najvyššom súde. Parlament prijal zmeny desiatich zákonov s cieľom ďalej posilniť efektívnosť justičného systému a jeho kapacitu bojovať proti korupcii a organizovanej trestnej činnosti.

Pokiaľ ide o politické kritériá, po dohode viacerých politických strán z 5. júna 2020, ktorá viedla k rozsiahlej volebnej reforme, sa 25. apríla 2021 uskutočnili všeobecné voľby, a to v súlade s odporúčaniami OBSE/ODIHR. V 97 % volebných miestností sa zaviedla elektronická identifikácia voličov, pričom sa v 32 volebných miestnostiach v Tirane úspešne odskúšalo elektronické hlasovanie a elektronické sčítanie hlasov. Zo záverečného posúdenia OBSE/ODIHR vyplýva, že voľby boli vo všeobecnosti dobre zorganizované. Nová volebná správa si získala dôveru väčšiny zainteresovaných strán. Pretrvávali obavy týkajúce sa zneužívania verejných zdrojov alebo úradných funkcií, obvinení z kupovania hlasov, ako aj úniku citlivých údajov týkajúcich sa politických preferencií občanov. V súvislosti s týmito prípadmi prebieha vyšetrovanie. Parlament pokračoval vo výkone svojej činnosti v rámci obmedzení zavedených v dôsledku pandémie. Pokiaľ ide o reformy orientované na EÚ, parlament prijal viacero podstatných právnych predpisov v oblastiach, medzi ktoré patrí azyl, sčítanie obyvateľov, ako aj efektívnosť justície. Vláda sa počas sledovaného obdobia napriek výzve riešiť nepriaznivé sociálne a hospodárske dôsledky pandémie ochorenia COVID-19 naďalej zameriavala na reformy potrebné na to, aby krajina napredovala na ceste do EÚ. V novom zákonodarnom orgáne musí parlamentná väčšina a opozícia zlepšiť politický dialóg a spolupracovať so všetkými časťami spoločnosti s cieľom ďalej napredovať v realizácii programu reforiem EÚ a v prístupových rokovaniach. Koordinácia v rámci štátnej správy sa musí zlepšiť, najmä pokiaľ ide o integráciu do EÚ. Reforma územnej správy by sa mala ďalej konsolidovať ako súčasť širšieho programu decentralizácie. Potrebné je to najmä na to, aby sa zabezpečila fiškálna autonómia na miestnej úrovni a aby sa obciam umožnilo poskytovanie kvalitných verejných služieb. Obmedzený pokrok sa dosiahol vo vykonávaní plánu na vytvorenie prostredia priaznivého pre občiansku spoločnosť. Albánska občianska spoločnosť však dokázala poskytovať podporu a služby najzraniteľnejším skupinám osôb postihnutých pandémiou ochorenia COVID-19.

Cez územie Severného Macedónska naďalej vedie jedna z hlavných tranzitných trás migračného pohybu. Krajina naďalej zohráva konštruktívnu úlohu v riadení zmiešaných migračných tokov. Účinne spolupracuje so susednými krajinami a členskými štátmi EÚ vrátane prizvaných príslušníkov pohraničnej stráže z členských štátov EÚ, ktorí pôsobia na mieste. Naďalej sa vyvíjalo úsilie na zabezpečenie základných životných podmienok a služieb pre všetkých migrantov, ktorí sa zdržiavajú v krajine. Zlepšila sa registrácia migrantov aj adekvátne profilovanie zamerané na zaistenie ochrany, musia sa však vykonávať systematickejším spôsobom. V dôsledku bilaterálnej záležitosti zatiaľ nebola podpísaná dohoda o štatúte s EÚ, ktorou by sa v krajine umožnilo nasadenie stáleho zboru Európskej agentúry pre pohraničnú a pobrežnú stráž (Frontex). Krajina by mala zaujať metodickejší prístup, pokiaľ ide o boj proti prevádzačstvu migrantov.

Severné Macedónsko je mierne pripravené v oblastiach, na ktoré sa vzťahuje tematický blok 6 týkajúci sa vonkajších vzťahov, a počas sledovaného obdobia dosiahlo určitý pokrok. Severné Macedónsko, pokiaľ ide o jeho spoločnú obchodnú politiku, pokračovalo v úsilí o koordináciu svojich stanovísk a úzke zosúlaďovanie vlastných obchodných politík s politikami EÚ, a to aj v rámci Svetovej obchodnej organizácie. Nedošlo však k žiadnemu pokroku v oblasti rozvojovej politiky a humanitárnej pomoci. Severné Macedónsko je mierne pripravené v oblasti spoločnej zahraničnej, bezpečnostnej a obrannej politiky. Krajina zvýšila zosúladenie svojich pozícií so spoločnou zahraničnou a bezpečnostnou politikou na úroveň 96 %, ako aj svoje zapojenie do misií a operácií krízového riadenia EÚ.

Pokiaľ ide o tematický blok 4 týkajúci sa zelenej agendy a udržateľnej prepojenosti, Severné Macedónsko dosahuje dobrú úroveň pripravenosti v oblasti transeurópskych sietí. V oblasti dopravnej politiky a energetiky je mierne pripravené a určitú úroveň pripravenosti dosahuje v oblasti životného prostredia a zmeny klímy. Severné Macedónsko sa aktívne zúčastňuje na zasadnutiach Dopravného spoločenstva a Energetického spoločenstva. Dosahuje vysokú úroveň súladu so Zmluvou o Energetickom spoločenstve, najmä v oblasti elektrickej energie. Severné Macedónsko, rovnako ako všetci partneri zo západného Balkánu, na samite v Sofii v decembri 2020 schválilo zelenú agendu pre západný Balkán. Určitý pokrok sa tento rok dosiahol v sektore energetiky, najmä pokiaľ ide o dosiahnutý pokrok smerom k prijatiu národného energetického a klimatického plánu. Obmedzený pokrok sa však dosiahol v oblasti dopravy, životného prostredia a zmeny klímy. Krajina musí značne zintenzívniť svoje odhodlanie riadne vykonávať acquis v kapitolách 14 a 27. Týmto úsilím sa zvýši účinnosť hospodárskeho a investičného plánu a urýchli sa vykonávanie zelenej agendy pre západný Balkán. Administratívne kapacity je potrebné posilniť vo všetkých sektoroch. Stratégie, akčné plány a právne predpisy v týchto sektoroch musia byť navyše v súlade so zásadami a prioritami zelenej agendy a musí sa nimi zabezpečovať súlad medzi príslušnými sektorovými dokumentami. Severné Macedónsko je mierne pripravené vo väčšine oblastí tematického bloku 5 týkajúceho sa zdrojov, poľnohospodárstva a súdržnosti. Dobre pripravené je v oblasti bezpečnosti potravín, veterinárnej a rastlinolekárskej politiky a nachádza sa v počiatočnom štádiu pripravenosti v oblasti finančných a rozpočtových ustanovení. Solídny pokrok bol počas sledovaného obdobia zaznamenaný v oblasti bezpečnosti potravín, veterinárnej a rastlinolekárskej politiky a určitý pokrok sa dosiahol v oblasti poľnohospodárstva a rozvoja vidieka. Ďalšie úsilie sa však potrebné najmä v oblastiach, v ktorých sa dosiahol len obmedzený pokrok alebo v ktorých sa nedosiahol žiaden pokrok, ako je rybárstvo, regionálna politika a koordinácia štrukturálnych nástrojov, ako aj finančné a rozpočtové ustanovenia.

Severné Macedónsko dosiahlo pri plnení odporúčaní z minulého roka určitý pokrok a je mierne pripravené čeliť konkurenčnému tlaku a trhovým silám v rámci Únie. Integrácia s EÚ v oblasti obchodu a investícií pokračovala aj počas pandémie. Úroveň a štruktúru obchodu a výrobnej produkcie poznačili obmedzenia pohybu a narušenia dodávateľského reťazca, a to doma aj v krajinách obchodných partnerov. Štruktúra priemyslu sa postupne zlepšuje. Zhoršenie produktivity práce a cenovej konkurencieschopnosti v roku 2020 do značnej miery odzrkadľuje hospodársky vplyv pandémie a opatrenia vlády na udržanie pracovných miest. Došlo k zlepšeniu učebných plánov odborného vzdelávania a prípravy (OVP). Nedostatok zručností, ktorý je spôsobený nedostatkami v učebných plánoch, nedostatočné kapitálové investície, ako aj obmedzená integrácia domácich firiem do globálnych dodávateľských reťazcov však obmedzujú potenciálny rast. Digitalizácia hospodárstva napreduje.

Pokiaľ ide o hospodárske kritériá, Severné Macedónsko dosiahlo určitý pokrok a jeho pripravenosť, pokiaľ ide o budovanie funkčného trhového hospodárstva, je na dobrej úrovni. Hospodárstvo, ktoré vážne zasiahla pandémia, sa v roku 2020 prepadlo do recesie. Postupné oživenie sa začalo prejavovať od jari 2021. Na zmiernenie vplyvu krízy na domácnosti a podniky vláda zaviedla výrazné fiškálne opatrenia. Rozpočtový deficit v roku 2020 stúpol na 8,2 % HDP, pričom úroveň verejného dlhu prudko vzrástla na 60,2 % HDP, keďže sa museli pokryť dodatočné finančné potreby. Kapitálové výdavky sa v rámci revízie rozpočtu obmedzili s cieľom vytvoriť priestor na transferové platby týkajúce sa krízy, napriek tomu však boli do veľkej miery nedostatočne čerpané. Na zlepšenie fiškálnej transparentnosti orgány prijali niektoré dodatočné opatrenia, aj keď zatiaľ nebol vytvorený plne funkčný register štátnej pomoci. Malý pokrok sa dosiahol pri zlepšení mobilizácie a výberu príjmov, ako aj pri riadení verejných investícií, a to aj prostredníctvom silnejšieho rámca pre verejno-súkromné partnerstvá. Parlament ešte neprijal nový zákon o rozpočtových pravidlách, od ktorého sa očakáva výrazné zlepšenie fiškálneho riadenia, pričom sa jeho vykonávanie oneskorilo. Finančný sektor zostal silný, k čomu prispelo zníženie regulačného zaťaženia, a požičiavanie súkromnému sektoru sa udržalo na stabilnej úrovni. Podnikateľské prostredie naďalej brzdil veľký podiel neformálneho hospodárstva.

Právny rámec na ochranu základných práv je do veľkej miery v súlade s európskymi normami. Existuje zákon o predchádzaní diskriminácii a ochrane pred ňou a je zriadená Komisia pre predchádzanie diskriminácii a ochrane pred ňou. Skutočný pokrok sa dosiahol v procese deinštitucionalizácie a takmer všetky dotknuté deti boli presídlené do komunitnej starostlivosti. Ministerstvo práce a sociálnej politiky investuje do komunitných služieb vrátane podpory obetí rodovo motivovaného násilia. Dôležitý pokrok sa s podporou všetkých strán dosiahol prijatím zákona o predchádzaní násiliu voči ženám a domácemu násiliu a ochrane proti nim. Zlepšenie sa zaznamenalo z hľadiska rovnoprávnosti pohlaví a práv žien, hoci ženy patria medzi kategórie, ktoré boli najviac postihnuté pandémiou. Odporúčania európskych a medzinárodných subjektov pôsobiacich v oblasti ľudských práv, najmä v oblasti zaobchádzania so zadržanými a odsúdenými osobami, sa musia bezodkladne a v plnom rozsahu vykonať. Pre krajinu je takisto dôležité zlepšiť vykonávanie právnych predpisov o nenávistnom prejave, ako aj národného akčného plánu na zavedenie ustanovení Istanbulského dohovoru. Mechanizmus externého civilného dohľadu nad políciou ešte nie je plne funkčný a absencia skutočne nezávislých vyšetrovateľov bráni v úsilí riešiť policajnú beztrestnosť, ako aj v účinnom trestnom stíhaní. Krajina by mala naďalej zlepšovať situáciu vo väzniciach a ďalej rozširovať alternatívne riešenia namiesto pozbavenia osobnej slobody.

Neschopnosť orgánov zriadiť udržateľný migračný a azylový systém vyústila v decembri 2020 do humanitárnej krízy. Po rozsiahlom zapojení sa EÚ a poskytnutí podpory došlo k zriadeniu dočasného stanového tábora v lokalite Lipa s cieľom poskytnúť prístrešie všetkým osobám v núdzi. V priebehu roka 2021 prebieha v lokalite Lipa výstavba trvalého viacúčelového záchytného tábora. Bosna a Hercegovina zintenzívnila úsilie na zlepšenie riadenia migrácie; na všetkých úrovniach potrebuje zabezpečiť účinnú koordináciu kapacít na riadenie hraníc a riadenie migrácie, ako aj fungovanie azylového systému. Vyžaduje sa pri tom spravodlivé rozdelenie povinností medzi všetky entity a kantóny, a to vrátane prevádzkovania záchytných táborov.

Albánsko dosiahlo dobrú úroveň pripravenosti z hľadiska vonkajších vzťahov, zahraničnej bezpečnosti a obrany. Pokiaľ ide o vyjednávania o kapitole týkajúcej sa vonkajších vzťahov, Albánsko dosiahlo solídny pokrok a dobrú úroveň pripravenosti, a to v neposlednom rade tým, že prijalo a ratifikovalo dodatkové protokoly k Stredoeurópskej dohode o voľnom obchode a že certifikovalo prvé schválené hospodárskej subjekty. Spolupracovalo na rozšírení zelených jazdných pruhov/koridorov s členskými štátmi EÚ. Krajina zaviedla aj politické opatrenia v súvislosti s humanitárnou a rozvojovou pomocou. Úspešne zvládla predsedníctvo CEFTA. Pokiaľ ide o spoločnú zahraničnú a bezpečnostnú politiku EÚ, aj naďalej si zachovávala postoj, ktorý bol v úplnom súlade so všetkými relevantnými rozhodnutiami a vyhláseniami EÚ. Krajina v roku 2020 vykonávala predsedníctvo OBSE, čím preukázala svoje odhodlanie v oblasti viacstrannej spolupráce. Albánsko sa aj naďalej zúčastňovalo na misiách a operáciách krízového riadenia EÚ.

Počet albánskych občanov žiadajúcich o azyl v členských štátoch EÚ sa v roku 2020 v porovnaní s rokom 2019 znížil o 66 %, a to z 20 415 na 6 935 žiadostí podľa údajov Eurostatu. K tomu prudkému prepadu do veľkej miery prispela pandémia COVID-19, možno však konštatovať, že priemerný pokles počtu žiadostí o azyl v EÚ od žiadateľov z ostatných krajín sveta je omnoho nižší (–33 %). „Miera uznaných žiadostí o azyl“ bola v roku 2020 približne 4,4 % v porovnaní s 5,3 % v roku 2019. Od roku 2017, kedy počet žiadostí v najviac postihnutom členskom štáte dosiahol vrchol, došlo k zníženiu tohto počtu z 12 130 v roku 2017 na 2 985 v roku 2020. Do EÚ boli nasadení traja styční úradníci albánskej polície a v Tirane sa nachádza styčný úradník z EÚ, ktorý pomáha s kontrolami na výstupe. Otázka neopodstatnených žiadostí o azyl, ktoré podali občania Albánska v členských štátoch EÚ a krajinách pridružených k schengenskému priestoru, si aj naďalej vyžaduje značné úsilie zo strany albánskych orgánov. Okrem informačných kampaní, dôkladných hraničných kontrol, zvyšovania povedomia o právach a povinnostiach v rámci bezvízového režimu a určovania a riešenia hlavných dôvodov sa pokračovalo v dialógu a spolupráci s najviac postihnutými krajinami. Komisia úzko monitoruje vývoj v rámci mechanizmu monitorovania po liberalizácii vízového režimu.

Pokiaľ ide o migráciu, právny rámec o migrácii je do veľkej miery v súlade s acquis EÚ, musí sa však aktualizovať v súlade s najnovším vývojom. Albánsko vo februári 2021 prijalo nový zákon o azyle. Stratégie o integrovanom riadení hraníc a diaspóre sa prijali v roku 2020. Pokračovalo vykonávanie vnútroštátnej migračnej stratégie a akčného plánu na obdobie 2019 – 2022, ktorými sa poskytuje jasný rámec riadenia a koordinácie migračných tokov, pričom Komisia vydala štyri monitorovacie správy. Albánsko napriek uzavretiu hraníc od marca do mája 2020 naďalej zažívalo rastúci prílev neregulárnych migrantov najmä z Grécka, ktorí po niekoľkých dňoch z Albánska odchádzali do ďalších krajín EÚ. Počet zadržaných neregulárnych migrantov počas roka 2020 sa v Albánsku zvýšil o 13 % v porovnaní s rokom 2019.

Pokiaľ ide o vytvorenie dobre fungujúceho justičného systému, Kosovo sa stále nachádza v počiatočnom štádiu. Vo všeobecnosti je výkon spravodlivosti aj naďalej pomalý, neefektívny a zraniteľný z hľadiska neprípustného politického vplyvu. Počas sledovaného obdobia sa dosiahol určitý pokrok. Výsledkom funkčného preskúmania sektora právneho štátu bola stratégia a akčný plán pre oblasť právneho štátu, ktoré boli prijaté v auguste 2021 a uvádzajú sa v nich hlavné výzvy týkajúce sa systému právneho štátu. Kosovo zaviedlo elektronický systém správy prípadov a zriadilo centrálny register trestov, pretrvávajú však problémy. Vyvinulo úsilie na zavedenie zákona o mediácii. V dôsledku pandémie ochorenia COVID-19 sa v Kosove obmedzilo účinné vybavovanie prípadov a konanie súdnych pojednávaní (a prístup verejnosti k nim). Nová vláda zvažovala viaceré možnosti vykonávania procesu previerok súdnictva a prokuratúry. V tejto súvislosti je zdrojom vážneho znepokojenia potenciálne zavedenie jednorazového úplného opätovného hodnotenia všetkých prokurátorov a sudcov. Takýto proces by sa mal považovať len za výnimočné opatrenie predstavujúce poslednú možnosť po tom, ako sa vyčerpali všetky existujúce nástroje a mechanizmy na zabezpečenie bezúhonnosti osôb vykonávajúcich sudcovskú funkciu a na boj proti korupcii medzi nimi, a mal by byť v súlade s európskymi a medzinárodnými normami, ako aj s odporúčaním Benátskej komisie.

Bosna a Hercegovina dosiahla určitú úroveň pripravenosti v oblasti vonkajších vzťahov, v tejto oblasti však nedošlo k žiadnemu pokroku. Krajina musí zintenzívniť svoje úsilie na dokončenie pristúpenia k Svetovej obchodnej organizácii. Bosna a Hercegovina sa dôrazne podnecuje k dosiahnutiu lepšieho súladu s vyhláseniami a reštriktívnymi opatrenia v rámci zahraničnej politiky EÚ, ktorého úroveň výrazne klesla a do augusta 2021 dosiahla 43 %, čo vyvoláva znepokojenie. Bosna a Hercegovina sa aj naďalej aktívne zapája do regionálnej spolupráce a udržiava dobré susedské vzťahy.

Pripravenosť justičného systému Turecka je v počiatočnom štádiu. Pokračovalo vážne zhoršovanie situácie, ktoré sa pozorovalo od roku 2016. Pretrvávali najmä obavy v súvislosti so systémovým nedostatkom nezávislosti justície a s neprípustným tlakom na sudcov a prokurátorov. V novom akčnom pláne pre ľudské práva sa uvádzajú určité pozitívne opatrenia, neriešia sa však žiadne z kľúčových nedostatkov súvisiacich s nezávislosťou justície. Nepočíta sa najmä so žiadnymi opatreniami na zlepšenie rešpektovania zásady oddelenia právomocí alebo zlepšenie štruktúry a procesu výberu členov Rady sudcov a prokurátorov, čo sú dlhodobo nesplnené odporúčania Benátskej komisie Rady Európy a Európskej komisie. Ani jeden zo sudcov alebo prokurátorov, ktorí boli odvolaní po pokuse o prevrat, nezískal späť svoje pracovné miesto napriek tomu, že boli zbavení obvinenia. Pretrvávajú obavy týkajúce sa neexistencie vopred stanovených objektívnych a jednotných kritérií na prijímanie a povyšovanie sudcov, ktoré by boli založené na ich zásluhovosti. V súvislosti s inštitúciou trestnoprávnych zmierovacích sudcov pretrvali obavy týkajúce sa ich právomoci a postupov.

Turecko dosiahlo určitú úroveň pripravenosti, resp. je mierne pripravené v oblasti reformy verejnej správy. Počas sledovaného obdobia nedosiahlo žiaden pokrok. Turecku chýba komplexný program reformy verejnej správy a vedúca inštitúcia, ktorá by bola za tento proces zodpovedná. Pretrváva znepokojenie v súvislosti so zodpovednosťou štátnej správy a správou ľudských zdrojov. Stále chýba politická vôľa na uskutočnenie reformy. Hoci sa zachovala silná koordinácia politík medzi ústrednými štátnymi inštitúciami, tvorba politík nie je založená na dôkazoch ani nie je participatívna. Pokračovala politizácia verejnej správy. Zastúpenie žien na vyšších pozíciách byrokratického aparátu bolo aj naďalej nízke.

Situácia na juhovýchode krajiny bola aj naďalej veľmi znepokojivá. Vláda uskutočňovala domáce a cezhraničné bezpečnostné a vojenské operácie v Iraku a Sýrii. Bezpečnostná situácia v pohraničných oblastiach bola aj naďalej neistá a dochádzalo k opakujúcim sa teroristickým činom Strany kurdských pracujúcich (PKK), ktorá je naďalej na zozname osôb, skupín a subjektov zapojených do teroristických činov, ktorý vypracovala EÚ. EÚ jednoznačne odsúdila útoky PKK a vyjadrila solidaritu s rodinami obetí. Hoci má vláda legitímne právo bojovať proti terorizmu, je nevyhnuté, aby sa tak dialo v súlade so zásadami právneho štátu, ľudskými právami a základnými slobodami. Protiteroristické opatrenia musia byť primerané. Pokiaľ ide o obnovenie dôveryhodného politického procesu potrebného na dosiahnutie mierového a udržateľného riešenia, k žiadnemu vývoju nedošlo. Organizácie pôsobiace v oblasti ľudských práv a opozičné strany poukazovali na závažné porušovanie ľudských práv zo strany bezpečnostných síl.

Pokiaľ ide o zosúladenie s európskymi normami, počas sledovaného obdobia sa dosiahol určitý pokrok v oblasti verejného obstarávania, štatistiky a finančnej kontroly. Vo väčšine oblastí, na ktoré sa vzťahuje tematický blok 2 týkajúci sa vnútorného trhu, dosiahlo Kosovo určitú úroveň pripravenosti, konkrétne pokiaľ ide o voľný pohyb tovaru a kapitálu, právo obchodných spoločností a duševné vlastníctvo, a je mierne pripravené z hľadiska pohybu pracovníkov, služieb a práva usadiť sa, ako aj finančných služieb. Kosovo sa nachádza v počiatočnom štádiu pripravenosti, pokiaľ ide o hospodársku súťaž, spotrebiteľskú politiku a ochranu zdravia. V sledovanom období Kosovo dosiahlo určitý pokrok vo všetkých oblastiach s výnimkou spotrebiteľskej politiky a ochrany zdravia, pri ktorých sa dosiahol len obmedzený pokrok. V oblasti konkurencieschopnosti a inkluzívneho rastu dosiahlo určitý pokrok vo väčšine oblastí (clá, daňový systém, informačná spoločnosť a médiá, politika v oblasti podnikania a priemyslu), len obmedzený pokrok však dosiahlo v oblasti výskumu a vo vzdelávaní a v kultúre. Určitý pokrok dosiahlo v politických oblastiach súvisiacich so zelenou agendou a udržateľnou prepojenosťou a v odvetví energetiky, dosiahnutý pokrok v oblastiach dopravy, životného prostredia a zmeny klímy bol však len obmedzený. Pokiaľ ide o zdroje a poľnohospodárstvo, dosiahlo len obmedzený pokrok v oblasti poľnohospodárstva, bezpečnosti potravín, veterinárnej a rastlinolekárskej politiky. Z hľadiska obchodnej politiky sa dosiahol určitý pokrok tým, že sa znížil obchodný deficit Kosova, krajina však ešte neratifikovala dodatkové protokoly k dohode CEFTA o uľahčení obchodu a o obchode so službami. Celkovo musí Kosovo posilniť svoje administratívne kapacity a zlepšiť koordináciu vo všetkých sektoroch, aby sa dosiahlo účinné vykonávanie acquis EÚ.

Pokiaľ ide o normalizáciu vzťahov so Srbskom, dialóg, ktorý sprostredkúva EÚ, pokračoval stretnutiami na vysokej úrovni 15. júna a 19. júla 2021, ako aj tromi stretnutiami hlavných vyjednávačov. V sledovanom období obe strany vymenovali nových hlavných vyjednávačov a negociačné tímy. Kosovo sa však musí ešte konštruktívne zapojiť a vynaložiť ďalšie značné úsilie na splnenie všetkých predchádzajúcich dohôd a prispieť k dosiahnutiu komplexnej a právne záväznej dohody o normalizácii vzťahov so Srbskom. Dosiahnutie takejto dohody je naliehavé a kľúčové, aby mohli Kosovo a Srbsko pokročiť vo svojom európskom smerovaní.

Pokrok sa dosiahol v boji proti terorizmu v súlade s cieľmi stanovenými vo vykonávacom ustanovení medzi EÚ a Kosovom k spoločnému akčnému plánu boja proti terorizmu na západnom Balkáne, najmä so zreteľom na rehabilitáciu a opätovné začlenenie zahraničných teroristických bojovníkov a ich rodín. Kosovské orgány musia účinnejšie bojovať proti praniu špinavých peňazí a príslušný zákon by sa mal zosúladiť s acquis EÚ a s medzinárodnými normami.

Z hľadiska boja proti korupcii Turecko zotrvalo v počiatočnom štádiu príprav a v priebehu sledovaného obdobia nedošlo k žiadnemu pokroku. Turecko nezriadilo protikorupčné orgány v súlade so svojimi medzinárodnými záväzkami. Vzhľadom na nedostatky právneho rámca a inštitucionálnej architektúry bolo možné vyvinúť neprimeraný politický tlak v rámci vyšetrovania a trestného stíhania v prípadoch korupcie. Je potrebné zlepšiť zodpovednosť a transparentnosť verejných inštitúcií. Neexistencia stratégie a akčného plánu v oblasti boja proti korupcii svedčí o nedostatku politickej vôle rozhodne bojovať proti korupcii. Väčšina odporúčaní Skupiny štátov proti korupcii pri Rade Európy (GRECO) sa nevykonala. Korupcia je vo všeobecnosti veľmi rozšírená a naďalej vyvoláva znepokojenie.

Turecko dosahuje určitú úroveň pripravenosti v oblasti boja proti organizovanej trestnej činnosti, pričom došlo k obmedzenému pokroku. Spolupráca medzi Europolom a Tureckom je založená na dohode o strategickej spolupráci, ktorá nadobudla platnosť v júli 2004. Pokračujú rokovania týkajúce sa medzinárodnej dohody o výmene osobných údajov medzi Europolom a príslušnými tureckými orgánmi pre boj proti závažnej trestnej činnosti a terorizmu, pričom sa vyžaduje, aby Turecko zosúladilo svoj zákon o ochrane údajov s európskymi normami. Turecko by malo zlepšiť svoje výsledky v oblasti rozkladania zločineckých sietí a konfiškácie majetku pochádzajúceho z trestnej činnosti. Je potrebné zlepšiť právny rámec upravujúci boj proti praniu špinavých peňazí a financovaniu terorizmu v súlade s odporúčaniami Finančnej akčnej skupiny (FATF) a odporúčaniami Benátskej komisie v súvislosti so zákonom o predchádzaní financovaniu šírenia zbraní hromadného ničenia. Krajina musí vyvinúť úsilie na zlepšenie právnych predpisov v oblasti počítačovej kriminality a ochrany svedkov.

Situácia v oblasti ľudských a základných práv sa naďalej zhoršovala. V platnosti zostali mnohé z opatrení zavedených počas výnimočného stavu. Právny rámec zahŕňa všeobecné záruky v oblasti dodržiavania ľudských a základných práv, právne predpisy a postupy je však stále potrebné zosúladiť s Európskym dohovorom o ľudských právach (EDĽP) a judikatúrou Európskeho súdu pre ľudské práva (ESĽP). Rozsiahle obmedzenia uplatňované na činnosti novinárov, spisovateľov, právnikov, akademikov, obhajcov ľudských práv a kritických hlasov negatívne vplývajú na uplatňovanie týchto slobôd a vedú k autocenzúre. Tým, že Turecko odmietlo vykonať rozsudky ESĽP, najmä v prípadoch Selahattina Demirtaşa a Osmana Kavalu, sa ešte viac zvýšili obavy, pokiaľ ide o dodržiavanie medzinárodných a európskych noriem zo strany justície. Odstúpenie Turecka od Istanbulského dohovoru spochybnilo aj jeho záväzok z hľadiska takýchto noriem. Nový akčný plán pre ľudské práva, ktorým obsahoval prísľub reforiem vo viacerých oblastiach, sa nevenuje kritickým otázkam.

Naďalej sa výrazne zhoršovala situácia v oblasti slobody prejavu. Právne predpisy a ich vykonávanie, najmä ustanovenia o národnej bezpečnosti a boji proti terorizmu, boli aj naďalej v rozpore s Európskym dohovorom o ľudských právach a inými medzinárodnými normami a odchyľovali sa od judikatúry ESĽP. Rastúci tlak a reštriktívne opatrenia mali negatívny vplyv na šírenie opozičných hlasov a slobodu prejavu. Pokračovalo trestné stíhanie a odsudzovanie novinárov, obhajcov ľudských práv, právnikov, spisovateľov, opozičných politikov, študentov a používateľov sociálnych médií.

Ďalej sa vážne zhoršovala situácia v oblasti slobody zhromažďovania a združovania vzhľadom na opakované zákazy, neprimerané zásahy a nadmerné používanie násilia počas pokojných demonštrácií, vyšetrovania, správne pokuty a trestné stíhanie voči demonštrantom na základe obvinení z činností súvisiacich s terorizmom. Právne predpisy a ich vykonávanie nie sú v súlade s tureckou ústavou, európskymi normami ani s medzinárodnými dohovormi.

Práva najviac znevýhodnených skupín a osôb patriacich k menšinám potrebujú lepšiu ochranu. Rómovia sú naďalej do veľkej miery vylúčení z formálnych zamestnaní a ich životné podmienky sa výrazne zhoršili. Vážne obavy naďalej vzbudzuje rodovo motivované násilie, diskriminácia, nenávistné prejavy proti menšinám, najmä proti lesbám, gejom, bisexuálnym, transrodovým, intersexuálnym a queer osobám (LGBTIQ).

V oblasti migračnej a azylovej politiky dosiahlo Turecko určitý pokrok. Po incidentoch z marca 2020, keď Turecko aktívne povzbudzovalo migrantov a utečencov, aby využili pozemnú trasu do Európy cez Grécko, nakoniec došlo v tomto smere k zníženiu napätia. Určitý pokrok sa dosiahol, pokiaľ ide o posilňovanie kapacity dohľadu a ochrany východnej pozemnej hranice. Vyhlásenie EÚ a Turecka z marca 2016 naďalej prinášalo výsledky a Turecko ďalej zohrávalo kľúčovú úlohu pri zabezpečovaní účinného riadenia migračných tokov na trase cez východné Stredozemie. Turecko však stále neobnovilo návrat neregulárnych migrantov z gréckych ostrovov, ktorý sa mal uskutočniť na základe vyhlásenia EÚ a Turecka, a to s odvolaním sa na obmedzenia spôsobené ochorením COVID-19. Napriek obmedzeniam sa však v júli 2020 obnovili presídlenia z Turecka do EÚ. Hoci objem neregulárnych príchodov do Grécka klesol, viac sa využívali prevádzačské trasy vedúce do Talianska a do vládou kontrolovaných oblastí Cypru. Turecko stále nevykonalo ustanovenia dohody o readmisii medzi EÚ a Tureckom týkajúce sa štátnych príslušníkov tretích krajín, hoci nadobudli platnosť v októbri 2017. Počet prípadov nelegálneho prekročenia hraníc medzi Tureckom a Gréckom zatiaľ celkovo zostáva výrazne nižší ako pred prijatím vyhlásenia EÚ a Turecka.

Turecko naďalej vynakladalo výrazné úsilie pri poskytovaní starostlivosti a zabezpečovaní potrieb pre najväčšiu utečeneckú komunitu na svete. Do konca roka 2020 bol pridelený celý prevádzkový rozpočet nástroja EÚ pre utečencov v Turecku vo výške 6 miliárd EUR a do augusta 2021 sa vyplatilo viac ako 4,2 miliardy EUR. Na riešenie dlhotrvajúcej prítomnosti utečencov v krajine sú potrebné efektívne opatrenia zamerané na integráciu. Migrantom a utečencom by sa mal zabezpečiť lepší prístup k verejnému zdravotníctvu. Neboli splnené žiadne otvorené kritériá v oblasti liberalizácie vízového režimu. Turecko musí ešte viac zosúladiť svoje právne predpisy týkajúce sa vízovej politiky s acquis EÚ.

Stále asertívnejšia zahraničná politika Turecka bola aj naďalej v rozpore s prioritami EÚ v rámci spoločnej zahraničnej a bezpečnostnej politiky, najmä kvôli podpore vojenských operácií na Kaukaze, v Sýrii a Iraku. Hoci existuje inštitucionálny rámec, ktorý umožňuje Turecku zapájať sa do spoločnej zahraničnej a bezpečnostnej politiky a do spoločnej bezpečnostnej a obrannej politiky, Turecko aj naďalej dosahovalo veľmi nízku mieru zosúladenia na úrovni približne 14 %. Vojenská podpora Turecka v Líbyi vrátane nasadenia zahraničných bojovníkov v teréne, jeho pretrvávajúca kritika operácie IRINI a nedostatočná spolupráca s touto operáciou majú nepriaznivý vplyv na účinný prínos EÚ k vykonávaniu zbrojného embarga OSN a viedli k protichodným prístupom v Líbyi. Turecko si želá stabilnú a prosperujúcu Sýriu, čo je cieľ, v ktorom sa zhoduje s EÚ. Turecko však uskutočňovalo vlastnú vojenskú akciu v severnej Sýrii, a to aj prostredníctvom milícií podporovaných Tureckom. Turecko zároveň zvýšilo rozsah poskytovania základných služieb a rozšírilo svoje infraštruktúrne siete v severnej Sýrii.

V novembri 2020 Rada predĺžila trvanie existujúceho rámca reštriktívnych opatrení v reakcii na nepovolené vrtné práce Turecka vo východnom Stredozemí. Európska rada vo svojich záveroch z decembra 2020 dôrazne odsúdila jednostranné akcie, provokácie a vystupňovanú rétoriku Turecka proti Európskej únii, jej členským štátom a európskym vedúcim predstaviteľom. Od začiatku roka 2021 sa napätie vo východnom Stredozemí znížilo. Turecko zastavilo nezákonné činnosti prieskumu uhľovodíkov v námorných oblastiach Grécka a Cypru. Začiatkom októbra však turecké vojnové lode bránili plavidlu Nautical Geo vykonávať prieskum vo výhradnej hospodárskej zóne Cypru a Turecko vydalo oznámenie NAVTEX v súvislosti s vykonávaním seizmických prieskumov, ktoré budú zahŕňať časti výhradnej hospodárskej zóny Cypru. Okrem toho Turecko pokračovalo v akciách zameraných na zmenu statusu ohradenej mestskej časti Varoša, a to prostredníctvom neprijateľných jednostranných rozhodnutí, ktoré sú v rozpore s príslušnými rezolúciami BR OSN č. 550 (1984) a č. 789 (1992). EÚ dôrazne odsúdila jednostranné kroky Turecka a neprijateľné vyhlásenia tureckého prezidenta a vodcu komunity tureckých Cyperčanov z 20. júla 2021 o ďalšom opätovnom otvorení ohradenej mestskej časti Varoša na Cypre a vyzvala na bezprostredné uvedenie do pôvodného stavu spred týchto krokov, ako aj spred krokov, ktoré sa v súvislosti s mestskou časťou Varoša vykonali od októbra 2020.

EÚ opakovane zdôrazňovala, že je potrebné, aby Turecko rešpektovalo zvrchované práva členských štátov EÚ, medzi ktoré patrí právo uzatvárať dvojstranné dohody a právo na prieskum a ťažbu svojich prírodných zdrojov v súlade s acquis EÚ a s medzinárodným právom vrátane Dohovoru OSN o morskom práve. Turecko sa musí jednoznačne zaviazať k dobrým susedským vzťahom, plneniu medzinárodných dohôd, ako aj k mierovému urovnávaniu sporov v súlade s Chartou Organizácie Spojených národov, pričom sa v prípade potreby môže obrátiť na Medzinárodný súdny dvor.

Turecko nedokázalo zabezpečiť úplné a nediskriminačné vykonávanie dodatkového protokolu k dohode o pridružení medzi EÚ a Tureckom a odstránenie všetkých prekážok voľného pohybu tovaru vrátane obmedzení týkajúcich sa priamych dopravných spojení s Cyprom. V otázke normalizácie bilaterálnych vzťahov s Cyperskou republikou sa nedosiahol žiaden pokrok a prostredníctvom neformálnych rozhovorov, ktoré sa konali v apríli 2021, sa nepodarilo pripraviť pôdu na obnovenie formálnych rokovaní.

V marci 2021 a v júni 2021 Európska rada pripomenula strategický záujem Európskej únie o stabilné a bezpečné prostredie vo východnom Stredozemí a o rozvoj kooperatívneho a vzájomne prospešného vzťahu s Tureckom. Vzhľadom na prerušenie nezákonných vrtných prác, obnovenie dvojstranných rozhovorov medzi Gréckom a Tureckom a v danom čase plánované rozhovory o cyperskom probléme pod záštitou Organizácie Spojených národov ponúkli vedúci predstavitelia, že budú podporovať pozitívnejšiu dynamiku vo vzťahoch medzi EÚ a Tureckom. V tejto súvislosti vyjadrili pripravenosť spolupracovať s Tureckom postupným, primeraným a reverzibilným spôsobom vo viacerých oblastiach spoločného záujmu za predpokladu, že Turecko splní určené podmienenosti stanovené v predchádzajúcich záveroch Európskej rady a že sa zachová zníženie napätia vo východnom Stredozemí. Vedúci predstavitelia vyzvali Turecko, aby sa zdržalo obnovených provokácií alebo jednostranného konania, ktoré predstavujú porušenie medzinárodného práva. So zreteľom na spoločné oznámenie potvrdili odhodlanie Európskej únie použiť v prípade takéhoto konania všetky nástroje a možnosti, ktoré má k dispozícii, aby chránila svoje záujmy a záujmy svojich členských štátov a podporovala regionálnu stabilitu.

Turecko aj naďalej presadzovalo platnosť dohôd o vymedzení námorných hraníc a vojenských otázkach medzi Tureckom a Líbyou z roku 2019. EÚ to považuje za porušenie zvrchovaných práv tretích krajín a za postup, ktorý nie je v súlade morským právom a nemá žiadne právne dôsledky pre tretie krajiny.

Pokiaľ ide o hospodárske kritériá, turecké hospodárstvo je na značne pokročilej úrovni, ale počas sledovaného obdobia nedosiahlo žiaden pokrok a pretrvávajú vážne obavy v súvislosti s jeho fungovaním. Orgány vydali rozsiahly súbor opatrení so širokým dosahom s cieľom podporiť domáci dopyt a zmierniť hospodárske následky pandémie ochorenia COVID-19. V dôsledku toho sa hospodárstvo rýchlo zotavilo z krízy a už v treťom štvrťroku 2020 dosiahlo úrovne z obdobia pred krízou. Počas silnej politickej reakcie na krízu znižovali nedostatky súvisiace s inštitúciami a politickou koordináciou dôveryhodnosť a účinnosť opatrení orgánov a zvyšovali sa nerovnováhy. V súbore makroekonomických politík sa kládol priveľký dôraz na úverový kanál, zatiaľ čo opatrenia priamej fiškálnej podpory boli pomerne obmedzené vzhľadom na rozsah problémov v sociálnej oblasti a na trhu práce. Výrazné zvýšenie ponuky peňazí v uplynulom roku viedlo k oslabeniu líry, vyššej inflácii a väčšej miere dolarizácie, pričom spôsobilo odlev prostriedkov z portfólií. Zníženie deficitu bežného účtu v roku 2019 trvalo len krátko a hlavným zdrojom zraniteľnosti zostávajú vonkajšie nerovnováhy. Menová politika sa na jeseň 2020 sprísnila, avšak náhle odvolanie guvernéra centrálnej banky v marci 2021, len štyri mesiace po jeho vymenovaní, spôsobilo nestabilitu na finančnom trhu a vzbudilo pochybnosti o odhodlaní orgánov znižovať infláciu.

Došlo k ďalšiemu oslabeniu inštitucionálneho a regulačného prostredia a pretrvávajú problémy z hľadiska predvídateľnosti, transparentnosti a vykonávania nariadení. Odchod z trhu bol aj naďalej nákladný a časovo náročný. Neformálny sektor počas krízy klesol, naďalej však predstavuje veľkú časť hospodárstva. Pretrvávajú štátne intervencie do mechanizmov tvorby cien. Chýbajú riadne pravidlá pre uplatňovanie štátnej pomoci, pokiaľ ide o vykonávanie, presadzovanie a transparentnosť. Uvoľnenou menovou politikou do jesene 2020 a priaznivými regulačnými opatreniami sa podporil silný rast poskytovania bankových úverov, k čomu obzvlášť prispeli štátom vlastnené banky. Bankový sektor mal stále k dispozícii dostatok kapitálu, pričom mu prospievala zhovievavosť regulačných orgánov a iné opatrenia na zmiernenie krízy. Pandémia mala veľmi negatívny vplyv na trh práce a na chudobu. Výrazne sa zvýšil počet odradených pracovníkov a zamestnanosť klesla hlboko pod úrovne spred niekoľkých rokov. Účasť žien na trhu práce a ich zamestnanosť boli aj naďalej na veľmi nízkych úrovniach. Zvýšil sa podiel mladých ľudí, ktorí nie sú zamestnaní ani nie sú v procese vzdelávania alebo odbornej prípravy.

Pokiaľ ide o schopnosť čeliť konkurenčnému tlaku a trhovým silám v rámci EÚ, Turecko dosiahlo obmedzený pokrok a jeho pripravenosť je na dobrej úrovni. Napriek určitému dosiahnutému pokroku z hľadiska prístupu ku vzdelaniu pretrváva nesúlad medzi vzdelávacím systémom a potrebami trhu práce. Výdavky na výskum a vývoj sa aj naďalej pomalým tempom zvyšovali, ani zďaleka však nedosiahli cieľ stanovený vládou. Investičná aktivita sa v roku 2020 posilnila, k čomu prispeli priaznivé finančné podmienky a poskytovanie zvýhodnených úverov. Dosiahol sa pokrok z hľadiska diverzifikácie dodávok energie a rozvoja odvetvia obnoviteľných zdrojov energie. Znepokojenie aj naďalej vzbudzovalo rozširovanie postupov, pri ktorých sa uplatňovali požiadavky na miestny obsah. Relatívny podiel EÚ na zahraničnom obchode Turecka sa mierne zvýšil, a to napriek značným odchýlkam Turecka od jeho záväzkov vyplývajúcich z colnej únie EÚ – Turecko.

Pokiaľ ide o schopnosť prevziať záväzky vyplývajúce z členstva, miera zosúladenia Turecka s acquis EÚ bola veľmi obmedzená a k zosúladeniu dochádzalo skôr ad hoc.

Tematický blok týkajúci sa vnútorného trhu je kľúčový pre správne fungovanie colnej únie a začlenenie Turecka do jednotného trhu EÚ. Turecko dosiahlo dobrú úroveň pripravenosti, pokiaľ ide o voľný pohyb tovaru. Hoci pokračovalo v zosúlaďovaní s technickými právnymi predpismi EÚ na základe „nového a globálneho prístupu“, pretrvávajú technické prekážky obchodu, ktoré bránia dobrému fungovaniu colnej únie. Prípravy v oblastiach voľného pohybu pracovných síl, slobody usadiť sa a slobody poskytovať služby sú v počiatočnom štádiu, keďže mnohé povolania nie sú otvorené pre občanov Európskej únie. Turecko je mierne pripravené v oblasti voľného pohybu kapitálu, a to najmä kvôli značným pretrvávajúcim prekážkam pri nadobúdaní majetku a nehnuteľností. Zlepšilo právny rámec upravujúci boj proti praniu špinavých peňazí a financovaniu terorizmu. Dobrú úroveň pripravenosti dosiahlo z hľadiska zosúlaďovania právnych predpisov v oblasti ochrany spotrebiteľa a zdravia, čoho príkladom je intenzívna turecká kampaň zameraná na očkovanie proti ochoreniu COVID-19. V oboch oblastiach je však potrebné posilniť administratívne kapacity, konzultácie a koordináciu medzi zainteresovanými stranami. V oblasti politiky hospodárskej súťaže dosiahlo Turecko určitú úroveň pripravenosti. Naďalej chýbajú pravidlá pre uplatňovanie štátnej pomoci, presadzovanie a transparentnosť, zatiaľ čo inštitucionálna štruktúra ostáva neúplná. V rámci tematického bloku týkajúceho sa konkurencieschopnosti a inkluzívneho rastu sa väčšinou zhoršovala situácia v kapitolách súvisiacich s hospodárstvom. Platilo to najmä v prípade politiky v oblasti podnikania a priemyslu, a to predovšetkým preto, že Turecko zavádzalo opatrenia nezlučiteľné so zásadami priemyselnej politiky EÚ, a v prípade hospodárskej a menovej politiky, čo bolo odrazom zosilneného politického tlaku na centrálnu banku. K zhoršeniu situácie došlo aj v oblasti sociálnej politiky a zamestnanosti, čo súvisí s obmedzením práv odborov, neexistenciou skutočného sociálneho dialógu a pretrvávajúcimi úrovňami neformálnej hospodárskej činnosti. Hoci je Turecko mierne pripravené, pokiaľ ide o daňový systém, je potrebná jasná stratégia, aby sa predišlo častým zmenám daňových sadzieb a umožnila sa výmena daňových informácií so všetkými členskými štátmi EÚ. Turecko si zachováva dobrú úroveň pripravenosti na colnú úniu, no dosiahlo obmedzený pokrok, a to aj v rámci jej vykonávania. Pretrvávajú odchýlky Turecka od jeho záväzkov vyplývajúcich z colnej únie medzi EÚ a Tureckom, čo prispieva k veľkému počtu prekážok obchodu. V oblasti informačnej spoločnosti a médií dosiahlo Turecko určitú úroveň pripravenosti. Situácia sa naďalej zhoršovala, a to najmä kvôli neprimeranej hospodárskej súťaži, koncentrácii vlastníctva médií a nedostatočnej nezávislosti regulačných orgánov. Prípravy Turecka v oblasti vedy a výskumu solídne pokročili, pričom krajina pokračovala vo vykonávaní akčného plánu na posilnenie vnútroštátnych kapacít v oblasti výskumu a inovácií a na zosúladenie s európskym výskumným priestorom (EVP). Turecko je mierne pripravené v oblasti vzdelávania a kultúry a potrebuje ďalej zlepšiť inkluzívne vzdelávanie, pričom by sa malo zamerať najmä na dievčatá a deti zo znevýhodnených skupín.

Pokiaľ ide o tematický blok týkajúci sa zelenej agendy a udržateľnej prepojenosti, Turecko je mierne pripravené v dopravnej a energetickej politike. Dosiahlo určitý pokrok v oblasti energetických a dopravných sietí, pričom pokračuje výstavba železničnej trate Halkali – Kapikule prepájajúcej bulharskú hranicu s Istanbulom. Turecko dosahuje určitú úroveň pripravenosti v oblasti životného prostredia a zmeny klímy a čelí kritickým environmentálnym a klimatickým výzvam, a to pokiaľ ide o zmierňovanie aj adaptáciu. Dosiahlo určitý pokrok vrátane ratifikovania Parížskej dohody o zmene klímy a zvyšovania kapacít v oblasti odpadového hospodárstva, úpravy odpadových vôd a zosúlaďovania právnych predpisov, ale úroveň presadzovania a vykonávania je naďalej slabá. Turecko musí ďalej konať, pokiaľ ide o posilnený vnútroštátne stanovený príspevok na základe Parížskej dohody, dlhodobé strategické plány v oblasti dekarbonizácie a adaptácie na zmenu klímy a vhodné právne predpisy, ktoré by ich odzrkadľovali na domácej úrovni. V tematickom bloku týkajúcom sa zdrojov, poľnohospodárstva a súdržnosti dosiahlo Turecko určitú úroveň pripravenosti v oblasti poľnohospodárstva a rozvoja vidieka. Počas sledovaného obdobia sa však situácia zhoršovala, keďže sa jeho poľnohospodárska politika odklonila od hlavných zásad spoločnej poľnohospodárskej politiky EÚ. Turecko je významným vývozcom potravinárskych výrobkov do EÚ a dosiahlo určitý pokrok v oblasti bezpečnosti potravín, veterinárnej a rastlinolekárskej politiky. Turecko musí dosiahnuť ďalší pokrok v plnení noriem EÚ, najmä pokiaľ ide o rezíduá pesticídov. Solídny pokrok dosiahlo v oblasti rybárstva v súvislosti s vykonávaním zákona o rybárstve, riadením zdrojov a flotíl a inšpekciou a kontrolou. Turecko je mierne pripravené v oblasti regionálnej politiky a koordinácie štrukturálnych nástrojov. Celkovo v tejto oblasti dosiahlo určitý pokrok, najmä pri zrýchlení čerpania finančných prostriedkov nástroja predvstupovej pomoci (IPA II) a riešení určitých štrukturálnych nedostatkov. Turecko dosiahlo určitú úroveň pripravenosti v oblasti finančných a rozpočtových ustanovení a počas sledovaného obdobia dosiahlo obmedzený pokrok, pokiaľ ide o posilnenie administratívnych kapacít alebo návrh vykonávacích pravidiel pre správne uplatňovanie systému vlastných zdrojov.